《金缕曲 其三 药阶桂舟叔客醴陵书后附寄》
清代·赵庆熹

楚地皆奇妙。数行程、某山某水，想曾游到。水驿篷窗山驿店，受尽星霜多少。

闲指点、黄陵之庙。可有鹧鸪啼庙里，说声声、不若归来好。

飘泊意，感同调。

苍茫落日青天小。望城头、咿咿画角，一丝红照。客路加餐须稳健，且吃黄粱饭饱。

切莫向、西风懊恼。记取春江三月浪，把桃花、归买湘波棹。

人聚散，似飞鸟。

作者简介：（约公元一八四O年前后在世）字秋舲，浙江仁和人。生卒年均不详，约清宣宗道光二十年前后在世。性倜傥，工诗词，家贫好读书。第道光进士。迟回二十年，选延川知县，不果往。改金华教授，亦末履任。庆熹工诗词散曲，著有《楚游草》、《蘅香馆诗稿》、《香消酒醒词》及《香消酒醒曲》，并传于世。